EUROOPAN KOMISSIO Bryssel 15.9.2022 COM(2022) 455 final 2022/0276(NLE) Ehdotus NEUVOSTON PÄÄTÖS unionin puolesta otettavasta kannasta julkisesti tuettuja vientiluottoja koskevan järjestelyn osallistujien päätökseen laajentaa uusiutuvia energialähteitä, ilmastonmuutoksen torjuntaa ja siihen sopeutumista sekä vesihankkeita koskevia vientiluottoja koskevan alakohtaisen sopimuksen soveltamisalaa



PERUSTELUT 1.Ehdotuksen kohde Tämä ehdotus koskee päätöstä, jossa vahvistetaan unionin puolesta otettava kanta uusiutuvia energialähteitä, ilmastonmuutoksen torjuntaa ja siihen sopeutumista sekä vesihankkeita koskevia vientiluottoja koskevan alakohtaisen sopimuksen, jäljempänä ’ilmastonmuutosta koskeva alakohtainen sopimus’ tai ’alakohtainen sopimus’, joka on erottamaton osa julkisesti tuettuja vientiluottoja koskevaa järjestelyä, soveltamisalan laajentamiseen. 2.Ehdotuksen tausta 2.1.Ilmastonmuutosta koskeva alakohtainen sopimus Ilmastonmuutosta koskevassa alakohtaisessa sopimuksessa on tarkoitus vahvistaa asianmukaiset rahoitusehdot tiettyjen alojen hankkeille, joiden katsotaan vaikuttavan merkittävästi ilmastonmuutoksen torjuntaan ja jotka liittyvät esimerkiksi uusiutuviin energianlähteisiin, kasvihuonekaasupäästöjen vähentämiseen ja energiatehokkuuden parantamiseen, ilmastonmuutokseen sopeutumiseen sekä vesihankkeisiin. Ilmastonmuutosta koskeva alakohtainen sopimus hyväksyttiin vuonna 2012, ja sitä on viimeksi päivitetty vuonna 2014. Alakohtaisen sopimuksen osallistujat ovat sopineet, että sen rahoitusehdot pannaan täytäntöön tavalla, joka on yhdenmukainen julkisesti tuettuja vientiluottoja koskevan järjestelyn, jäljempänä ’järjestely’, tarkoituksen kanssa. Ilmastonmuutosta koskeva alakohtainen sopimus on järjestelyn liite IV ja erottamaton osa järjestelyä, joka on hallinnollisesti osa OECD:tä ja saa tukea OECD:n vientiluottoja käsittelevältä sihteeristöltä. Järjestely ja alakohtainen sopimus eivät kuitenkaan kuulu OECD:n sitoviin määräyksiin. Euroopan unioni on järjestelyn ja ilmastonmuutosta koskevan alakohtaisen sopimuksen osapuoli. Molemmat on saatettu osaksi yhteisön säännöstöä 16 päivänä marraskuuta 2011 annetulla Euroopan parlamentin ja neuvoston asetuksella (EU) N:o 1233/2011. Näin ollen järjestely ja alakohtainen sopimus ovat unionin lainsäädännön nojalla oikeudellisesti sitovia. 2.2.Ilmastonmuutosta koskevan alakohtaisen sopimuksen osallistujat Järjestelyssä, mukaan lukien ilmastonmuutosta koskevassa alakohtaisessa sopimuksessa, on tällä hetkellä mukana yksitoista osallistujaa, jäljempänä ’osallistujat’: Australia, Euroopan unioni, Japani, Kanada, Korea, Norja, Sveitsi, Turkki, Uusi-Seelanti, Yhdistynyt kuningaskunta ja Yhdysvallat. Osallistujat tekevät päätökset alakohtaisen sopimuksen muuttamisesta yksimielisesti. Euroopan komissio edustaa unionia osallistujien kokouksissa, myös silloin, kun osallistujat tekevät päätöksiä. 2.3.Suunniteltu osallistujien säädös Osallistujat aikovat hyväksyä päätöksen ilmastonmuutosta koskevan alakohtaisen sopimuksen soveltamisalan laajentamisesta ja alakohtaisen sopimuksen soveltamisalaan kuuluvien toimien enimmäistakaisinmaksuaikojen pidentämisestä eli kaikkien ostajalle myönnettyjen luottojen takaisinmaksuajan enimmäiskestosta. Ilmastonmuutosta koskevan alakohtaisen sopimuksen yleisenä tavoitteena on tarjota kolmansissa maissa toteutettaville ilmastoystävällisille hankkeille edullisempia rahoitusehtoja kuin järjestelyn horisontaalisissa säännöissä määrätään ja siten kannustaa ilmastoystävällisten teknologioiden vientiin. Alakohtainen sopimus päivitettiin kuitenkin viimeksi vuonna 2014, ja nykyisin sen säännöistä hyötyvän viennin kattavuus on liian kapea verrattuna sillä tavoiteltuihin ilmastonmuutostavoitteisiin. Alakohtaisen sopimuksen soveltamisalaan kuuluu erityisesti energian tuotanto ja siirto. Kapeasta kattavuudesta johtuva vähäinen vaikutus ei tue tehokkaasti osallistujien Pariisin sopimuksen mukaisia sitoumuksia eikä vihreän kehityksen ohjelmassa esitettyjä EU:n tavoitteita. Osallistujat ovat tämän johdosta sopineet alakohtaisen sopimuksen soveltamisalan laajentamisesta ja useista aloista, jotka olisi sisällytettävä alakohtaiseen sopimukseen: ·Sähkön varastointi, mukaan lukien akkujen valmistus ja kierrätys. ·Päästötön liikenne, mukaan lukien sen mahdollistava infrastruktuuri. ·Puhtaan vedyn tuotanto, vedyn siirto, jakelu ja varastointi. ·Vähähiilisen sähkön siirto ja jakelu. ·Vähähiilinen tuotanto.

Yksityiskohtainen ehdotus ilmastonmuutosta koskevan alakohtaisen sopimuksen soveltamisalan laajentamiseksi tarvittavine teknisine eritelmineen kaikkien soveltamisalaan kuuluvien hankkeiden osalta on päätösehdotuksen liitteessä. Kyseisestä liitteestä tulisi alakohtaisen sopimuksen uusi lisäys 1, ja se korvaisi sopimuksen nykyiset lisäykset 1 ja 2. Alakohtaisen sopimuksen kattavuuden ehdotettu laajentaminen tarkoittaisi, että Yhdistyneiden kansakuntien ilmastosopimuksen osapuolten konferenssin 27. istunnossa, jäljempänä ’COP 27’, joka on määrä pitää 7.–18. marraskuuta 2022, saataisiin aikaan merkittävä tulos, koska se antaisi vientiluottolaitoksille mahdollisuuden ottaa merkittävämpi rooli vihreän siirtymän tukemisessa ja Pariisin sopimuksen tavoitteiden edistämisessä. Se myös vauhdittaisi EU:n yrityksiä tulevaisuuteen suuntautuneilla aloilla, joilla on hyvät mahdollisuudet tukea EU:n talouskasvua ja työllisyyttä. Komission ehdotus neuvoston päätökseksi ilmastonmuutosta koskevan alakohtaisen sopimuksen soveltamisalan laajentamisesta SEUT-sopimuksen 218 artiklan 9 kohdan nojalla liittyy rinnakkaiseen komission ehdotukseen neuvoston päätökseksi järjestelyn uudistetuista säännöistä SEUT-sopimuksen 218 artiklan 9 kohdan nojalla (COM(2022) 456). Tärkeä osa järjestelyn nykyaikaistamista on mukautus vähimmäistakuumaksuihin sellaisten toimien osalta, joiden takaisinmaksuajat ovat pidemmät (esimerkiksi alakohtaiseen sopimukseen suunniteltujen muutosten mukaisesti sallittavat maksut). Tällä vastataan alakohtaisen sopimuksen nykyisiin ehtoihin liittyvään keskeiseen haasteeseen, sillä osallistujat ovat ilmoittaneet, että korkeat takuumaksut ovat olleet merkittävä tekijä nykyisten joustomahdollisuuksien suhteellisen vähäisessä hyödyntämisessä. Tuulivoima-alaa lukuun ottamatta alakohtaisen sopimuksen soveltamisalaan kuuluvia toimia on tähän mennessä ollut vain vähän. Sen vuoksi tämä muutos on olennaisen tärkeä. Koska järjestelyn nykyaikaistamisen yhteydessä enimmäistakaisinmaksuaikoja on jatkettu, myös alakohtaisen sopimuksen takaisinmaksuaikoja on tarpeen jatkaa, jotta voidaan varmistaa, että se tarjoaa edelleen mielekkään kannustimen ilmastoystävällisiin toimiin. Tämä päätösehdotus ei kata määräyksiä, jotka liittyvät alakohtaisen sopimuksen ilmastonmuutokseen sopeutumista koskeviin hankkeisiin. Niitä käsitellään aiemmassa ehdotuksessa (ks. neuvoston asiakirja ST6650/22, 28.2.2022). On aiheellista vahvistaa unionin kanta, koska osallistujien tekemällä ilmastonmuutosta koskevan alakohtaisen sopimuksen muuttamista koskevalla päätöksellä on oikeusvaikutuksia EU:ssa (ks. edellä 2.1 kohta). 3.Unionin puolesta otettava kanta Ilmastonmuutosta koskevan alakohtaisen sopimuksen soveltamisalan ehdotettu laajentaminen mahdollistaisi sen, että osallistujien laajempi ilmastomyönteinen vienti voisi hyötyä tämän alakohtaisen sopimuksen edullisemmista ehdoista verrattuna järjestelyn nojalla sovellettaviin horisontaalisiin sääntöihin. Näin alakohtaisella sopimuksella voitaisiin tukea tehokkaammin vihreää siirtymää. Kun otetaan huomioon muutetun alakohtaisen sopimuksen tarkoitus ja odotettavissa olevat myönteiset vaikutukset EU:n ilmastotavoitteisiin sekä vihreän teknologian ja talouden kehittämiseen EU:ssa, unionin puolesta otettavana kantana olisi oltava tämän päätöksen liitteenä olevan ehdotusluonnoksen tukeminen. 4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsillä olevassa asiassa Säädöksellä, joka osallistujien on määrä hyväksyä, on oikeusvaikutuksia. Säädös on unionin lainsäädännön nojalla sitova tiettyjen suuntaviivojen soveltamisesta julkisesti tuettuihin vientiluottoihin ja neuvoston päätösten 2001/76/EY ja 2001/77/EY kumoamisesta 16 päivänä marraskuuta 2011 annetun Euroopan parlamentin ja neuvoston asetuksen (EU) N:o 1233/2011 1 artiklan nojalla. Kyseisessä artiklassa säädetään, että ”[j]ulkisesti tuettuja vientiluottoja koskevan järjestelyn, jäljempänä ’järjestely’, sisältämiä suuntaviivoja sovelletaan unionissa. Järjestelyn teksti on tämän asetuksen liitteenä.” Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta. 4.2.Aineellinen oikeusperusta 4.2.1.Periaatteet SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee.

4.2.2.Soveltaminen käsillä olevassa asiassa Suunnitellun säädöksen pääasiallinen tavoite ja sisältö liittyvät yhteiseen kauppapolitiikkaan. Sen vuoksi ehdotetun päätöksen aineellisena oikeusperustana on SEUT-sopimuksen 207 artikla. 4.3.Päätelmät Ehdotetun päätöksen oikeusperustana tulisi olla SEUT-sopimuksen 207 artiklan 4 kohdan ensimmäinen alakohta yhdessä sen 218 artiklan 9 kohdan kanssa. 5.Suunnitellun säädöksen julkaiseminen Koska osallistujien säädös muuttaa ilmastonmuutosta koskevaa alakohtaista sopimusta, on aiheellista julkaista päätös Euroopan unionin virallisessa lehdessä sen jälkeen kun se on hyväksytty. 2022/0276 (NLE) Ehdotus NEUVOSTON PÄÄTÖS unionin puolesta otettavasta kannasta julkisesti tuettuja vientiluottoja koskevan järjestelyn osallistujien päätökseen laajentaa uusiutuvia energialähteitä, ilmastonmuutoksen torjuntaa ja siihen sopeutumista sekä vesihankkeita koskevia vientiluottoja koskevan alakohtaisen sopimuksen soveltamisalaa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1)Uusiutuvia energialähteitä, ilmastonmuutoksen torjuntaa ja siihen sopeutumista sekä vesihankkeita varten myönnettäviä vientiluottoja koskeva alakohtainen sopimus, jäljempänä ’ilmastonmuutosta koskeva alakohtainen sopimus’ tai ’alakohtainen sopimus’, joka on osa julkisesti tuettuja vientiluottoja koskevaa järjestelyä, jäljempänä ’järjestely’, ja muodostaa järjestelyn liitteen IV, on saatettu osaksi kansallista lainsäädäntöä, ja siitä on näin ollen tehty oikeudellisesti sitova Euroopan unionissa 16 päivänä marraskuuta 2011 annetulla Euroopan parlamentin ja neuvoston asetuksella (EU) N:o 1233/2011 tiettyjen suuntaviivojen soveltamisesta julkisesti tuettuihin vientiluottoihin ja neuvoston päätösten 2001/76/EY ja 2001/77/EY kumoamisesta. (2)Järjestelyn osallistujien, jäljempänä ’osallistujat’, on määrä päättää ilmastonmuutosta koskevan alakohtaisen sopimuksen soveltamisalan laajentamisesta koskemaan vientiä teollisuudenaloilta, jotka eivät tällä hetkellä kuulu sopimuksen ehtojen piiriin. (3)On aiheellista vahvistaa unionin puolesta otettava kanta, koska ilmastonmuutosta koskevan alakohtaisen sopimuksen muuttamista koskevalla järjestelyn osallistujien päätöksellä on oikeusvaikutuksia unionissa. (4)Ilmastonmuutosta koskevan alakohtaisen sopimuksen ehdotettu muutos mahdollistaisi sen, että sovellettavat kriteerit täyttävä yhä useampien teollisuudenalojen vienti voisi hyötyä sopimuksessa vahvistetuista ehdoista. Tämä puolestaan antaisi Euroopan unionin ja muiden osallistujien vientiluottolaitoksille mahdollisuuden tukea tehokkaammin vihreää siirtymää ja edistää Pariisin sopimuksen tavoitteiden saavuttamista. Ilmastonmuutosta koskevan alakohtaisen sopimuksen laajempi soveltamisala tukisi EU:n yrityksiä, jotka toimivat tulevaisuuteen suuntautuneilla aloilla, joilla on hyvät mahdollisuudet edistää talouskasvua ja työllisyyttä unionissa, ON HYVÄKSYNYT TÄMÄN PÄÄTÖKSEN: 1 artikla